98. Senderisme en tren: Queralbs-Núria per Coma de Vaca i Camí dels Enginyers
Durant els anys cinquanta es va fer un estudi per a la construcció d'un embassament a l'alta vall del Freser. La presa s'havia de situar on avui hi ha el refugi de Coma de Vaca, al Pla de les Eugues.
Afortunadament l'embassament mai es va realitzar. Però gràcies a aquests treballs avui dia hem heretat el refugi de Coma de Vaca (antiga casa dels enginyers) i un espectacular camí d'accés a través dels vessants rocosos del vessant sud del pic de Torreneules.
Aprofitant aquest camí accedirem al Santuari de Núria pujant des de l'estació de Queralbs fins al refugi de Coma de Vaca i d'allí a Núria per aquest espectacular camí.
DIFICULTATS
Ascens llarg per terreny d'alta muntanya que en temps estable i sense neu no presenta dificultats.
El Camí dels Enginyers entre el refugi de Coma de Vaca i Núria és un sender (GR-11.7)recorre a mitja alçada el dramàtic vessant sud del pic de Torreneules. Sense neu no presenta dificultats tret de passos aeris que aquelles persones amb vertígen poden fer-les passar un mal moment. Però no té dificultats tècniques. El Clot de Malinferns és el punt on hi ha la màxima dificultat, un tram d'ascens rocós, tallat a la roca amb cable que fa de passamà.
Al torrent dels Horts de Guardiola hi ha un pas equipat amb un parell d'escales que ajuden a superar un pas (no aeri) on cal posar les mans.